Myn dank werkers af, minder steenkool vir Eskom | Netwerk24
Deur Elvira Wood 24 April 2019 12:12
Wescoal se myne lewer steenkool aan Eskom en die plaaslike mark. Foto: Verskaf
Dit kom nadat 'n kontrakteur, wat dié myn namens Keaton Energy bedryf, al 274 mynwerkers wat op 'n kontrakbasis vir hom werk, afgedank het.
Keaton Energy is 'n filiaal van Wescoal.
Wescoal sê Woensdag in 'n verklaring op die JSE se nuusdiens, Sens, hy het geen keuse gehad as om force majeure aan Eskom te verklaar wat betref dié myn nie.
'n Force majeure verwys na 'n onverwagte gebeurtenis wat nie een van die partye se skuld is nie en nie voorsien kon word nie.
Luidens die verklaring het 228 van dié werkers voorheen vir 'n ander kontrakteur gewerk wat Vanggatfontein bedryf het.
Dié kontrakteur het egter finansiële probleme gehad en is in sakeredding geplaas.
Al die werkers is toe oorgeplaas om vir die nuwe kontrakteur te werk wat by Vanggatfontein aangestel is.
Wescoal sê in die verklaring die werkers het sedert dié oorplasing onwettig begin staak en oproerig begin raak.
Die werkers het op 16 April die myn beset en volgens Wescoal sekere van die toerusting op die myn vernietig.
Al die werkers is dissiplinêr verhoor nadat 'n hofinterdik teen hulle bekom is, en daar is op 20 April besluit om almal af te dank.
Wescoal sê die kontrakteur sal onmiddellik begin om nuwe werkers te werf, maar hy verwag dit gaan bedrywighede by die myn nadelig beïnvloed.